  Виталий Пронин Элькунысьтымы Журналистъёслэн огазеяськонзы Дэбес палъёсы пресс-тур радъяз. Маин со вунонтэм кылёз? Дэбесын улӥсьёс умой тодо: черкогуртсылэн нимыз потэм «отын уло бесъёс» веранлэсь. / Туспуктӥз Людмила СУРЧАКОВАКуазь ӵукна ик небыт шунды сиосынызы кырмышъяны кутскиз ке но, котькудмылэн котомкаосамы шуныт дӥсь, резина сапегъёс. Журналистъёс уго умой тодо: котьмалы дась луоно. Уката ик милемыз «кышкатъязы»: тодматском ёросын кылдытэм турмаршрутъёсын - ёрос администрациын пумиськем сяна, тубалом Байгурезь йылэ но, васькалом Чупчи дуре но...Дэбесын улӥсьёс умой тодо: черкогуртсылэн нимыз потэм «отын уло бесъёс» веранлэсь. Бен, бесъёсын герӟаськем легендаос кӧня ке пумо. Одӥгез соос пӧлысь: удмуртъёс-язычникъёс черке ветлыны туж пумитъяськылӥзы. Черкын пылатэмзы бере но ас инмаръёссылы вӧсяськылӥзы. Кӧня выризы Дэбесысь Николаевской черкысь баӵкоос соосты визьманы - ӧз быгатэ. Соин ик киынызы шонтӥзы: мар басьтод соослэсь, адямиос ӧвӧл - бесъёс соос. «Где бесы живут» веран бӧрысь пӧрмем ни, пе, Дебёслы.- Дэбес республикаысьтымы пичи районъёс пӧлы пыре, - пресс-конференциез усьтӥз ёрослэн йырыз Андрей Иванов. - 13 сюрс 500 пала улӥсез, 75 процентэз - удмуртъёс. 40 процентэз музъемъёсмы - нюлэсъёс улын, сомындаез ик - гырисько-кизисько.Дэбесъёс шедьто маин данъяськыны. Кылсярысь, котькуд скаллэсь 6 сюрслэсь ятыр йӧл кыско, кылем арын сярысь, йӧл поттонзэс туэ 12 процентлы йылэтӥзы ни - артэ бадӟым Кез, Эгра ёросъёсты но азьпалто. 61 гуртъёссы пӧлысь 16-аз чагыр эстӥськон пыртэмын - Эгра ёросынлэсь со тросгес.- Эшшо 2016-тӥ арын Дэбесамы ортчиз пу скульптураосъя калыккуспо фестиваль, - ватсаз Андрей Иванов. - Отчы кунгож сьӧрысь но художникъёс пыриськизы, скульптураосын паркмы дэбесъёслэн но куноослэн яратоно шутэтскон интызы луиз.Нош ёросысь искусствоосъя школа республикаысь тужгес устоосыз школаос пӧлы пыре. Киужъёсъя юртысь мастеръёс вормонъёс басьтыло пӧртэм пумо калыккуспо вожвылъяськонъёсын но. Со сяна, Дэбесын вань Сибирь трактлы сӥзем музей - быдэс Россиын таӵеез ӧвӧл ни.Элина Кумачёва  